‘ทูน’รุกขายประกัน10บาท
จับลูกค้าตํ่ากว่า25ปีเน้นถูกเคลมง่ายพ.ย.นี้เตรียมขายผ่านตู้บุญเติมอีกทาง
1 ต.ค. 2557

จับลูกค้าตํ่ากว่า25ปีเน้นถูกเคลมง่ายพ.ย.นี้เตรียมขายผ่านตู้บุญเติมอีกทาง
ทูนฯ ขายประกัน 10 บาท บุกตลาดวัยใสอายุต่ำกว่า 25 ปี หวังกวาดลูกค้า 1.8 ล้านราย
นายทอม เครือโสภณ ประธานบริหาร บริษัท ทูนประกันภัย เปิดเผยว่า ในฐานะน้องใหม่ในวงการประกันภัย บริษัทจะขายประกัน 10 บาท ที่ให้ความคุ้มครองหมื่นบาท โดยเจาะฐานลูกค้าที่เป็นคนรุ่นใหม่ อายุ 1324 ปี หรือกลุ่มคนที่อายุต่ำกว่า 25 ปี ที่ต้องการใช้ชีวิตง่ายๆ แต่ไม่ประมาท และวางเป้าให้สามารถเคลมประกันภัยได้ภายใน 48 ชั่วโมง หากช้ากว่ากำหนดจะจ่ายให้เป็น 2 เท่า
ทั้งนี้ ในเดือน พ.ย. บริษัทจะร่วมกับตู้บุญเติมที่มีประมาณ 3.8 หมื่นตู้ทั่วประเทศ ขายประกันอุบัติเหตุส่วนบุคคลคุ้มครองกรณีเสียชีวิตเพียงอย่างเดียว ราคาเบี้ย 10 บาทต่อความคุ้มครอง 1 หมื่นบาท ให้ซื้อได้สูงสุดไม่เกิน 1 ล้านบาท ผู้ที่ต้องการซื้อประกันเพียงไปหยอดตู้บุญเติม กรอกหมายเลขบัตรประชาชนก็สามารถซื้อประกันได้ โดยไม่ต้องกรอกข้อมูล 23 หน้าเหมือนที่ผ่านมา
ขณะเดียวกัน กลุ่มลูกค้าเป้าหมายที่มีอายุ 13-25 ปี จะเป็นลูกค้ากลุ่มเดียวกับแมคโดนัลด์ และสายการบินไทยแอร์เอเชีย เอ็กซ์ จึงจับมือกับ 2 บริษัท เปิดโครงการ “กินบินอินชัวรันส์” เริ่มวันที่ 1 ต.ค. และสิ้นสุดวันที่ 23 ธ.ค.นี้ โดยลูกค้าที่กินแมคโดนัลด์เมื่ออัพไซส์จากขนาดปกติอีก 20 บาท จะได้รับความคุ้มครองประกันภัยอุบัติเหตุส่วนบุคคลกรณีเสียชีวิตเพียงอย่างเดียว วงเงิน 1 หมื่นบาท เป็นเวลา 1 ปี และจะได้เพิ่มความคุ้มครองทุกครั้งที่มีการอัพไซส์ โดยจำกัดวงเงินความคุ้มครองไว้สูงสุดไม่เกิน 1 ล้านบาท/คน 
นอกจากนี้ ลูกค้ายังได้สิทธิลุ้นบัตรโดยสารเครื่องบินไปกลับกรุงโซล ประเทศเกาหลีใต้ และโอซากา ประเทศญี่ปุ่น 10 รางวัล รางวัลละ 2 ที่นั่ง
สำหรับที่ผ่านมาลูกค้าแมคโดนัลด์มีการอัพไซส์เดือนละ 2 ล้านราย บริษัทคาดว่าจะมีลูกค้าใช้สิทธิขอรับความคุ้มครอง 1.8 ล้านราย เพราะวิธีประกันง่าย โทรไปที่คอลเซ็นเตอร์ ลงทะเบียน บอกเบอร์คูปองแมคโดนัลด์ ถ่ายรูปบัตรประชาชนส่งเข้าไปก็จะได้รับกรมธรรม์ เหมาะกับวิถีชีวิตของคนวัยนี้ที่ไม่ต้องการความยุ่งยาก อย่างไรก็ตาม ไม่ได้คาดหวังเบี้ย แต่ต้องการสร้างแบรนด์ให้คนรุ่นใหม่วัย 13-24 ปี รู้ว่าประกันซื้อได้ง่ายและไม่แพง และสร้างฐานลูกค้าของบริษัท 
“จากการวิจัยพบว่ากลุ่มคนที่มีอายุ 13-24 ปี หรือคนที่มีอายุต่ำกว่า 25 ปี มีประกันภัยเพียง 28% เท่านั้น ยังมีโอกาสเติบโตสูงมาก เพราะคนกลุ่มนี้เป็นช่วงที่ต้องการประสบการณ์ท่องเที่ยว โดยจะเอาประกันราคาถูกที่สามารถซื้อได้ ไม่เป็นภาระ เคลมง่าย” นายทอม กล่าว
นายทอม กล่าวว่า การเป็นบริษัทประกันภัยหน้าใหม่ในตลาด ทำให้ต้องหากลุ่มลูกค้าที่แตกต่างออกไป ไม่สามารถที่จะไปแข่งขันกับบริษัทยักษ์ใหญ่ได้ บริษัทไม่ได้มาเพื่อแย่งลูกค้าใคร แต่เข้าสู่ธุรกิจประกันเพื่อทำให้ตลาดมีขนาดใหญ่ขึ้น ให้คนเข้าถึงประกันภัยได้มากขึ้น เหมือนที่ครั้งหนึ่งแอร์เอเชียเข้ามาทำให้คนต่างจังหวัดและคนทำงานโรงงานสามารถเดินทางโดยการขึ้นเครื่องบินได้